อาคเนย์ฯโต43% ปั๊มเบี้ย4.5พันล.
อาคเนย์ประกันภัย เร่งเครื่องติด 1 ใน 10 ทำเบี้ยโต 43% ปีนี้มั่นใจได้แน่ 4,500 ล้านบาท
19 ก.ค. 2555

อาคเนย์ประกันภัย เร่งเครื่องติด 1 ใน 10 ทำเบี้ยโต 43% ปีนี้มั่นใจได้แน่ 4,500 ล้านบาท
นายเลิศชาย ประภาศิริรัตน์ รองกรรมการผู้จัดการ สายงานการตลาด บริษัท อาคเนย์ประกันภัย เปิดเผยว่า ในช่วง 5 เดือนแรกที่ผ่านมาบริษัททำเบี้ยรับรวมได้ 1,675 ล้านบาท เติบโตจากช่วงเดียวกันของปีก่อน 43% แบ่งเป็นเบี้ยประกันภัยรถยนต์ 902 ล้านบาท เติบโต 17% และเบี้ยประกันภัยที่ไม่ใช่รถยนต์ หรือนันมอเตอร์ 773 ล้านบาท เติบโต 91%
ทั้งนี้ จึงส่งผลให้บริษัทมีส่วนแบ่งการครองตลาดอยู่ที่ 2.3% ใกล้เคียงกับเป้าหมายที่กำหนดให้ในปี 2557 ต้องติด 1 ใน 9 ของอุตสาหกรรมให้ได้ จากปัจจุบันที่ได้ปรับขึ้นมาอยู่ที่อันดับ 10 จากเดิมอยู่ที่อันดับ 15
นายเลิศชาย กล่าวว่า การเติบโตอย่างสูงของเบี้ยนันมอเตอร์ทำให้สัดส่วนมาอยู่ที่ 46% และเบี้ยรถยนต์อยู่ที่ 54% ซึ่งถือว่าเป็นสัดส่วนที่เหมาะสม เนื่องจากเบี้ยนันมอเตอร์สร้างผลกำไรได้ดีกว่าเบี้ยรถยนต์
สำหรับเบี้ยนันมอเตอร์ที่ขยายตัวได้ดี มาจากเบี้ยอัคคีภัยที่ทำได้ 400 ล้านบาท เติบโต 82% เบี้ยอุบัติเหตุส่วนบุคคล หรือพีเอ 262 ล้านบาท เติบโต 297% และเบี้ยประกันภัยทางวิศวกรรม 38 ล้านบาท เติบโต 49%
อย่างไรก็ตาม บริษัทมั่นใจว่าในปีนี้จะทำเบี้ยรับรวมได้ 4,500 ล้านบาทตามเป้าที่วางไว้ โดยคาดว่าในช่วงครึ่งปีหลังนี้คาดว่าธุรกิจประกันภัยจะได้รับความสนใจจากประชาชนเพิ่มขึ้น
นายเลิศชายกล่าวถึงงานประกันอัคคีภัยหรืองานความเสี่ยงภัยทุกชนิดว่าจะได้รับผลกระทบอย่างรุนแรงต่ออุตสาหกรรมในประเทศ เนื่องจากขีดความสามารถในการกระจายความเสี่ยงภัยในประเทศลดลง เพราะบริษัทประกันภัยภายในประเทศทุกบริษัทได้รับผลกระทบจากเหตุการณ์น้ำท่วมเมื่อ 2 ปีที่ผ่านมา ทำให้ความสามารถในการรับประกันภัยต่อของบริษัทรับประกันภัยต่อปรับลดลงอย่างมาก โดยเฉพาะกลุ่มธุรกิจที่เกี่ยวข้องกับภาคการเกษตรทุกชนิด หรือกลุ่มภัยที่เกี่ยวข้องกับชิ้นส่วนอิเล็กทรอนิกส์ทุกชนิดจะได้รับผลกระทบรุนแรง
ทั้งนี้ จึงทำให้ต้นทุนการผลิตเพิ่มสูงขึ้นเนื่องจากขีดความสามารถในการรับประกันภัยของทุกๆ บริษัทลดต่ำลงทำให้ต้องพึ่งตลาดประกันภัยต่อในต่างประเทศ ส่งผลต่อเนื่องถึงค่าเบี้ยประกันภัยจะต้องเพิ่มสูงขึ้นอย่างหลีกเลี่ยงไม่ได้ ทำให้ประกันภัยต่อต่างประเทศได้ปรับลดเงื่อนไขความคุ้มครองภัยธรรมชาติออกจากสัญญาประกันอัคคีภัยและประกันความเสี่ยงภัยทุกชนิด ซึ่งการถอดความคุ้มครองเรื่องภัยธรรมชาติ ทั้งลมพายุ น้ำท่วม แผ่นดินไหว และภัยลูกเห็บ ออกจากสัญญาหลักหรือประกันภัยธรรมชาตินั้น ส่งผลต่อการเปลี่ยนแปลงที่สำคัญของอุตสาหกรรมในประเทศ